b'\n_START_ARTICLE_\nAadu Kalve\n_START_PARAGRAPH_\nAadu Kalve (kuni 1936. a. Ado Kalve, kuni 1922. a. Ado M\xc3\xa4dasson; 4. aprill 1899 Ennuvariku talu, Tarvastu vald, Viljandimaa \xe2\x80\x93 9. november 1941 Tallinn) oli Eesti s\xc3\xb5jav\xc3\xa4elane (major).\n_START_SECTION_\nEluk\xc3\xa4ik\n_START_PARAGRAPH_\n\xc3\x95ppis Andres Kamseni kaubanduskoolis Viljandis. Astus 16. detsembril 1918 Tarvastu Kaitseliitu ning osales selle 7-mehelise salgaga Viljandi Vabatahtlike Pataljoni II r\xc3\xbchma koosseisus Pikasilla juures peetud v\xc3\xb5idukais lahinguis. 1. m\xc3\xa4rtsist 1919 vabastati Kaitseliidust. Alates 20. maist 1919 Viljandi Kooli\xc3\xb5pilaste Pataljonis, selle koosseisus oli taas lahinguis 6.\xe2\x80\x9316. juulini ja 19. augustist \xe2\x80\x93 1. novembrini 1919. 29. novembrist 1919 kuni 6. augustini 1921 \xc3\xb5ppis S\xc3\xb5jakooli esimesel rahuaegsel kursusel jalav\xc3\xa4e alal ning \xc3\xbclendati seoses selle l\xc3\xb5petamisega alamleitnandiks. _NEWLINE_S\xc3\xb5jakooli l\xc3\xb5petamisel asus teenima lennuv\xc3\xa4es, kus m\xc3\xa4\xc3\xa4rati Merilennu salga nooremaks ohvitseriks. Samal ajal \xc3\xb5ppis lennuv\xc3\xa4e \xc3\xb5ppejaoskonnas lendurvaatlejate kursusel, mille l\xc3\xb5petas 1. jaanuaril 1923 ning kinnitati lendurvaatleja kutses. 9. augustist 1923 m\xc3\xa4\xc3\xa4rati tehnikajaoskonna \xc3\xbclema abiks, 15. m\xc3\xa4rtsist 1924 (seoses lennuv\xc3\xa4er\xc3\xbcgemendi formeerimisega) viidi \xc3\xbcle Tartus asunud eskadrilli nr. 1 luurelennukite r\xc3\xbchma \xc3\xbclema kohuset\xc3\xa4itjaks. 1. novembrist 1925 kuni 4. novembrini 1926 oli vastastikuse tutvumise huvides l\xc3\xa4hetatud L\xc3\xa4ti lennuv\xc3\xa4edivisjoni teenima. Seoses lennuv\xc3\xa4er\xc3\xbcgemendi \xc3\xbcmberformeerimisega sai ta 1. aprillist 1927 eskadrilli nr. 5 r\xc3\xbchma\xc3\xbclemaks. 1929. aastal l\xc3\xb5petas Tartu linna \xc3\x95htuse \xc3\x9chisg\xc3\xbcmnaasiumi humanitaarharu ning asus Tartu \xc3\x9clikoolis teoloogiat \xc3\xb5ppima, kuid need \xc3\xb5pingud katkesid 1934. aastal seoses Tallinnasse teenistusse asumisega._NEWLINE_1. juulil 1930 toimunud \xc3\xb5hukaitse reorganiseerimisel m\xc3\xa4\xc3\xa4rati Tartus loodud  \xc3\x9cksiku Lennuv\xc3\xa4edivisjoni nr. 2 fotoohvitseriks. 1. juunist 1934 toodi \xc3\xbcle lennukooli, kus m\xc3\xa4\xc3\xa4rati adjutandi kohuset\xc3\xa4itjaks. 13. maist 1935 l\xc3\xa4hetati ajutiseks teenistuseks \xc3\x95hukaitse Staapi, kus teenis I osakonna \xc3\xbclema ajutise kohuset\xc3\xa4itjana. 2. veebruarist 1937 sai temast lennukooli aspirantide klassi \xc3\xb5ppej\xc3\xb5ud ning ka maapealse v\xc3\xa4lja\xc3\xb5ppe jaoskonna \xc3\xbclema kohuset\xc3\xa4itja. 16. detsembrist 1938 vabastati omal soovil tegevteenistusest. _NEWLINE_Asus t\xc3\xb6\xc3\xb6le Vasalemma lubja ja marmorit\xc3\xb6\xc3\xb6stuses K\xc3\xbclm & Co direktorina, p\xc3\xa4rast 1940. aasta juunip\xc3\xb6\xc3\xb6ret j\xc3\xa4eti samasse t\xc3\xb6\xc3\xb6stusse ametisse tehnilise direktorina, t\xc3\xb6\xc3\xb6stuse juhtimine l\xc3\xa4ks uue v\xc3\xb5imuesindaja komissaride k\xc3\xa4tte. T\xc3\xb6\xc3\xb6 k\xc3\xb5rvalt pidi Kalve juhtima ka Vasalemma rahvamaja tegevust. 1941. aasta suvel otsustas N\xc3\xb5ukogude Liidu tagalasse evakueerimise v\xc3\xa4ltimiseks asuda teenima Tallinna T\xc3\xb6\xc3\xb6lispolku, ta m\xc3\xa4\xc3\xa4rati selle II pataljoni adjutandiks. Deserteerus polgust, kui Saksa s\xc3\xb5jav\xc3\xa4gi Tallinna j\xc3\xb5udis, ning asus koos perega Tartus elama. Arreteeriti 17. oktoobril 1941 ning m\xc3\xb5isteti peale l\xc3\xbchikest juurdlust surma. S\xc3\xbc\xc3\xbcdistuskokkuv\xc3\xb5ttes seisis: "Aktiivne kommunist. T\xc3\xb6\xc3\xb6lispolgus. Pidas rahvamaja juhatajana kommunistlikku korda \xc3\xbclistavaid k\xc3\xb5nesid."'